ສສກ ຖອດຖອນບົດຮຽນວຽກງານຄົ້ນຄວ້າ-ສັງລວມ ປີ 2017
ກະຊວງສຶກສາທິການ ແລະ ກິລາ (ສສກ) ຖອດຖອນບົດຮຽນວຽກງານຄົ້ນຄວ້າ-ສັງລວມ, ການບໍລິຫານຫ້ອງການ, ການຈັດຕັ້ງປະຕິບັດຄໍາຂວັນ 3 ດີ, ການເປັນເສນາທິການ, ການປະສານງານ ແລະ ການບໍລິການຮັບໃຊ້ເປັນມືອາຊີບທັນສະໄໝທີ່ດີ ປະຈໍາປີ 2017 ໃນລະຫວ່າງວັນທີ 19-21 ມີນາ ຜ່ານມາ ທີ່ສະໂມສອນໄຟຟ້າ ເມືອງແກ້ວອຸດົມ ແຂວງວຽງຈັນ, ໂດຍໃຫ້ກຽດເຂົ້າຮ່ວມຂອງທ່ານ ນາງ ປອ. ດາລາວອນ ກິດຕິພັນ ຮອງຫົວໜ້າຫ້ອງການ ກະຊວງສຶກສາທິການ ແລະ ກິລາ, ພ້ອມດ້ວຍຜູ້ຮັບຜິດຊອບວຽກງານຄົ້ນຄວ້າ-ສັງລວມ, ວຽກບໍລິຫານຮັບໃຊ້ຫ້ອງການ ຈາກຫ້ອງການ, ກົມ, ສະຖາບັນ, ສູນ ແລະ ພະແນກສຶກສາທິການ ແລະ ກິລາແຂວງ/ນະຄອນຫຼວງວຽງຈັນ ເຂົ້າຮ່ວມ 137 ທ່ານ.
ໂອກາດດັ່ງກ່າວ, ທ່ານ ນາງ ດາລາວອນ ກິດຕິພັນ ໄດ້ລາຍງານໃຫ້ຮູ້ວ່າ: ກະຊວງສຶກສາທິການ ແລະ ກິລາ ໄດ້ມອບໃຫ້ຫ້ອງການກະຊວງ (ພະແນກຄົ້ນຄວ້າ-ສັງລວມ) ເປັນຈຸດປະສານໃນການຈັດຕັ້ງປະຕິບັດໂທລະສັບສາຍດ່ວນຂອງສະພາແຫ່ງຊາດ ແລະ ຂອງລັດຖະບານ ໂດຍປະສານສົມທົບກັບບັນດາຫ້ອງການ, ກົມ, ສະຖາບັນ, ສູນ ແລະ ພະແນກສຶກສາທິການ ແລະ ກິລາແຂວງ/ນະຄອນຫຼວງວຽງຈັນ ໃນການຕອບຂໍ້ຊັກຖາມ ແລະ ຄໍາສະເໜີຂອງປະຊາຊົນບັນດາເຜົ່າ. ຜ່ານການຈັດຕັ້ງປະຕິບັດໂທລະສັບສາຍດ່ວນຂອງສະພາ ແລະ ຂອງລັດຖະບານ ກະຊວງສຶກສາທິການ ແລະ ກິລາ ເຫັນໄດ້ຄວາມສໍາຄັນຂອງວຽກງານໂທລະສັບສາຍດ່ວນ ເນື່ອງຈາກວ່າວຽກງານດັ່ງກ່າວ ກາຍເປັນຊ່ອງທາງໜຶ່ງທີ່ເປີດໂອກາດໃຫ້ປະຊາຊົນ ກໍ່ຄື ພະນັກງານ-ລັດຖະກອນ ໄດ້ສະແດງຄໍາຄິດຄໍາເຫັນ ແລະ ຊັກຖາມ ກ່ຽວກັບວຽກງານສຶກສາ ແລະ ກິລາ ໂດຍກົງ. ພ້ອມດຽວກັນນັ້ນ, ວຽກງານສາຍດ່ວນຍັງເປັນເຄື່ອງມືໜຶ່ງໃນການສະໜອງຂໍ້ມູນ ເພື່ອໃຫ້ສາມາດຕິດຕາມກວດກາການປະຕິບັດວຽກງານຂອງຂະແໜງສຶກສາ ແລະ ກິລາ ເພາະວ່າເປັນຂະແໜງການທີ່ໃຫຍ່, ເຊິ່ງອາດຈະເຮັດໃຫ້ຕິດຕາມກວດກາບໍ່ທົ່ວເຖິງ. ນອກຈາກນັ້ນ, ໃນປີ 2017 ຂະແໜງສຶກສາ ແລະ ກິລາ ໄດ້ຮັບຂໍ້ສັກຖາມຈາກສາຍດ່ວນສະພາແຫ່ງຊາດ ຈໍານວນ 34 ຄໍາຖາມ ແລະ ໄດ້ປະສານກັບພາກສ່ວນຕ່າງໆ ເພື່ອຕອບຄໍາຖາມດັ່ງກ່າວ, ພ້ອມທັງໄດ້ເຜີຍແຜ່ຄໍາຕອບໃນໜັງສືພິມ ສໍາເລັດຜົນ.
ສໍາລັບກອງປະຊຸມດັ່ງກ່າວ, ຍັງໄດ້ຮັບຟັງການສະຫຼຸບວຽກງານການຈັດຕັ້ງປະຕີບັດຄໍາຂວັນ 3 ດີ, ວຽກງານຄຸ້ມຄອງ ແລະ ການບໍລິຫານຮັບໃຊ້ຫ້ອງການຂອງຂະແໜງການສຶກສາ ແລະ ກິລາ ປະຈໍາປີ 2017 ແລະ ທິດທາງແຜນການ ປີ 2018 ຈາກບັນກາຫ້ອງການ, ກົມ, ສະຖາບັນ, ສູນ ແລະ ພະແນກສຶກສາທິການ ແລະ ກິລາແຂວງ/ນະຄອນຫຼວງວຽງຈັນ. ນອກຈາກນັ້ນ, ຜູ້ເຂົ້າຮ່ວມກອງປະຊຸມ ຍັງໄດ້ປະກອບຄໍາເຫັນໃສ່ຮ່າງບົດສະຫຼຸບ ແລະ ທິດທາງແຜນການ, ຮັບຟັງການລາຍງານສະພາບການຈັດຕັ້ງປະຕິບັດວຽກງານສາຍດ່ວນ ແລະ ວຽກງານສື່ສານຂອງພະແນກຄົ້ນຄວ້າ-ສັງລວມ, ຮັບຟັງການລາຍງານການແລກປ່ຽນບົດຮຽນວຽກງານ 3 ດີ, ຮັບຟັງການລາຍງານເອກະສານຄວາມເຂົ້າໃຈ, ແຮງບັນດານໃຈໃນການປະຕິບັດງານ. ຫຼັງຈາກນັ້ນ, ແບ່ງກຸ່ມຄົ້ນຄວ້າເອກະສານທັກສະໃນການຂຽນບົດລາຍງານ, ບົດບັນທຶກ, ມະຕິກອງປະຊຸມ, ຜ່ານຮ່າງບົດບັນທຶກຜົນສໍາເລັດຂອງກອງປະຊຸມ ແລະ ຮັບຮອງເອົາທິດທາງແຜນການ ປີ 2018 ແລະ ຫ້ອງການກະຊວງສຶກສາທິການ ແລະ ກິລາ ຍັງໄດ້ມອບຂອງຂວັນໃຫ້ພາກສ່ວນຕ່າງໆ ທີ່ປະຕິບັດໃນການສົ່ງບົດສະຫຼຸບປະຈໍາເດືອນເປັນປົກກະຕິ ແລະ ທັນກັບກໍານົດເວລາ ຄົບຖ້ວນ 12 ເດືອນ.
ໂດຍ: ນາງ ຕຸ່ນຄໍາ